section_heading: Radnja
paragraph_text: Prijatelji su sretni što napokon idu na zasluženi odmor od rješavanja misterija. Povod je Fredov rođendan. Njegovi ih roditelji, Skip i Peggy Jones, časte krstarenjem luksuznim prekooceanskim brodom imena Posejdonov raj. Ondje upoznaju simpatičnu voditeljicu puta, Sunčicu Oblačić, i kapetana Crothersa, koji im otkriva kamo plove – prema Bermudskom trokutu. Toga trenutka Crothers misteriozno nestaje, a na palubi uočavaju vanzemaljca. Nova je zagonetka pred njima, ali vanzemaljac je brzo uhvaćen, a krivac je upravo kapetan Crothers, a uz njega i Sunčica Oblačić, pa i Fredovi roditelji. Ovo je zapravo bila samo mala predstava kao dio zagonetnoga krstarenja, odnosno iznenađenje Fredovih roditelja, koji znaju da škvadra voli rješavati zagonetke. I tako ih se tijekom sljedeća dva dana izreda mnogo. Budući da ih društvo riješi u tako kratkom vremenu, ostali putnici na krstarenju ostaju razočarani jer planirano zagonetno krstarenje više neće biti zagonetno. Tada na pučini uočavaju i spašavaju brodolomca, astrokartografa Ruperta Garciju koji tvrdi da su mu pirati duhovi napali brod. Susreću i Biffa Tekića, ekscentričnoga milijardera, koji se s neba jet packom ukrcava na brod kako bi od kapetana zatražio goriva, kojega mu je ponestalo. Misleći da je sve ovo još jedna predstava kapetana i Sunčice, prijatelji odlučuju ne miješati se u zagonetku kako ne bi uništili zabavu preostalim putnicima. Slijedi večera pod maskama i misteriozni šou koji vodi mađioničar i hipnotizer Mister Mysterio. Međutim, šou se prekida kada kruzer sa svoga sablasnog broda napadnu spomenuti pirati duhovi i otmu putnike, među njima i Fredove roditelje. Škvadra sada napokon shvaća da ova zagonetka ipak nije planirana i kreće u potragu.